111 Dominus

Hoc nomen tribus personis in Trinitate apropriate secundum triplicem ethimologiam. Nam dominus dicitur quasi dans minas et sic competit Patri, Mal. 1[:6]: *Si ego Dominus sum, ubi est timor meus?* Et 1 Reg. 2[:6]: *Dominus mortificat et vivificat*.

¶ Item, dicitur Dominus quasi dans manus et sic apropriatur Filio qui in incarnando dedit humano generi manus, admittens Apo. 19[:16], qui habuit *in vestimento suo scriptum: Rex regum et Dominus dominantium*. Vnde Petrus exeuns in periculo mare clamauit, Domine, adiuua me. Vnde, Jesus extendens manum apprehendit eum, Matt. 14[:29].

Tercio dicitur Dominus quasi dans munus, et sic competit Spiritui Sancto cum gratus, Act. 2[:21]: *Omnis quicumque invocaverit nomen Domini, salvus erit*. Figura effectus huius inuocacionis habetur 3 Reg. 18[:38], vbi Elias inuocauit nomen et ignis descendens vorauit holocaustum. Set prophete Baal inuocantes nomine dei sui nichil fecerunt, sic ad inuocacionem nominis veri Dei descendit ignis Spiritus Sancti super cor perfusum aqua deuocionis. Hee 3 persone non sunt 3 domini, set vnus Dominus, 1 Cor. 8[:5-6]: *Sunt dii* *multi, et domini multi, nobis* autem *[unus est] Deus, Pater*, etc.

¶ Item, Eph. 4[:5]: *Vnus Dominus, una fides, unum baptisma*. Isti soli Domino seruire debemus et tenemur quia *nemo potest duobus dominis seruire,* Matt. 6[:24]. Iste solus Dominus est verus qui in seruo non indiget set seruus eget illo, secundum Augustinum, *De vera innocencia.* Vnde dicit Ysidorus, 14, *Ethimologiarum*, c. 34, quod Octouianus cum esset Cesar et imperator renuit vocari dominus, nec permisit filios suos se dominum vocare. Vnde, Augustinus, 10 libro, *Super Genesim*, c. 10, dicit oportebat ut homo sub Domino positus alicunde prohiberetur, ut ei ad promerendi Dominus virtus obediencie adesset, cum maximum sit vicium homini, sua potestate velle vti. Non esset, ergo, vnde se homo Dominum habere cognosceret, nisi ei aliquid iuberetur.

¶ Nunc, ergo, expectat Dominus mandati sui expleccionem de quo in fine districtam exiget racionem nam cognoscere Dominus iudicia faciens, Psal. [9:17]: alibi enim solacia et alibi *judicia faciens; in operibus manuum suarum comprehensus est peccator*. Non enim attendit Dominus solum ad ora uel corda seruorum set ad opera. Nam si cor peccatoris discordet ab operibus manuum suarum comprehensus est peccator quia Christus dicit Matt. 7[:21]: *Non omnis qui dicit mihi, Domine, Domine, intrabit in regnum celorum: sed qui facit voluntatem Patris mei*. Ecce hic quod diceret, [Matt. 19:24], non *facilius intrare in regnum*, sine fratre.

¶ Item, dicit Paulus Domino, Act. 9[:6]: *Domine, quid me vis facere*? Non dicit ibi, Quid me vis dicere? Legitur 3 Reg. c. 19[:9-12]: quod Elias stans in ostio spelunce sue vidit primo spiritum grandem et fortem subvertentem montes, et conterentem petras, set *[non]* *in spiritu Dominus. Et post spiritum* ecce *commotio*: set *non in commotione Dominus*. *Et post commotionem [ignis]*: set *non in igne Dominus*. Et post ignem sibilus aure tenuis, id est, leuis flatus venti et ibi Dominus sic spiritualiter. Dominus non est in spiritu superne de quo Ysai. 25[:4]: *Spiritus robustorum quasi turbo impellens parietem*. Set Spiritus Domini destribuitur *bonus et suauis*, Sap. 12[:1]. Nec Dominus est in commocione auaricie de qua, Ysai. 24[:19-20]: *Commotione commouebitur [terra]; et auferetur quasi tabernaculum unius noctis*. Sic etiam de dictiis auarorum.

¶ Nec iterum est Dominus in igne iracundie de quo 2 Macc. 9[:7], Antiochus ignem spirabat in Iudeos, set Dominus est in sibilo humilitatis, et hoc contra spiritum superbie.

¶ Quomodo, autem, debet Dominus temporalis habere, ad seruum docet Seneca, *Epistula* 47, tu cum inferiore tuo vivas sicut tecum superiorem velis vivere. Item Chrisostomus, *Super Matthaeum*,[[1]](#endnote-1) homilia 22, domini debent seruis amorem. Col. 4[:1]: *Domini, quod justum est et equum, prestate servis: scientes quod et vos Dominum habetis in celo*.

¶ Item, Deus vere potest dici Dominus. Primo propter potentie plenitudinem, Matt. vltimo [28:18]: *Data est mihi omnis potestas in celo et in terra*. Ex Exod. [15:3]: *Omnipotens nomen ejus*. Vnde, Augustinus in /f.33rb/ *Enchiridion*, non ob aliud vocatur omnipotens nisi quicquid uult potest nec voluntate cuiuscumque creature effectus sue voluntatis impeditur.

¶ Secundo, dicitur Dominus propter iudicii rectitudinem, Ysai. [11:3]: *Non secundum visionem oculorum judicabit*, etc. [Psal. 118:137] *SADE.* *Justus es, Domine, et rectum judicium tuum*.

Tercio, propter subditorum multitudinem, Philip. [2:10]: *In nomine Jesu omne genu flectatur*. Vnde et in hoc nomine Dominus potest congrue notari sullimitas preminencie quia ad Dominum spectat quod sit prudentissimus ad discernendum, potentissimus ad protegendum, clementissimus ad indulgendum. De primo, 1 Cor. 4[:4]: *Qui autem [judicat] me, Dominus est*. De secundo, Psal. [26:1]: *Dominus protector* anime *mee: a quo trepidabo*? De tercio, Joel. 2[:13]: *Conuertimini ad Dominum, quia benignus et misericors est*. Ergo Dominus debet obediri in preciptis, honorari obsequiis, timeri in iudiciis.

¶ Item, Dominus dicitur quasi dans minas quo ad peccatores quos terret, Psal. [7:13]: *Nisi conversi [fueritis], gladium [suum] vibrabit*, etc. Item, Dominus dicitur quasi dans manus quos ad penitentes quos iuuat, Psal. [93:17]: *Nisi quia Dominus adjuvit me, paulominus habitasset in inferno anima mea*. Item Dominus dicitur quasi dans munus quo ad permanentes quos premiat, Eph. 4[:8]: *Ascendens in altum*, Deus *captivam duxit [captivitatem]: dedit dona hominibus*.

1. *Matthaeum* ] *add*. ~~Domini~~ F.128. [↑](#endnote-ref-1)